Hoćemo li uskoro šetati ulicom Slobodana Miloševića i nalaziti se kod spomenika bivšem predsedniku u Beogradu? Za takvu ideju socijalisti se zalažu već dve godine, ali su tek juče i zvanično to zatražili od gradskih vlasti.

Izvor: N1

S tom idejom saglasan je i predsednik SPS-a Ivica Dačić, a hoće li se zaista i realizovati čeka se odluka gradske komisije, ali i "amin" predsednika Aleksandra Vučića.

Slobodan Milošević poslao je 9. marta 1991. na svoj narod policiju i tenkove.

Partija čiji je bio predsednik uz, kako kažu, podršku građana, predala je 9. marta 2018. Skupštini grada predlog da se Miloševiću podigne spomenik i da se njegovim imenom zove jedna ulica u prestonici.

"U toj ideji su svi građani Srbije, pored SPS-a koja je naravno, listom za to, i udruženje građana "Sloboda" u kojem ima članova svih partija, i ostali građani iz cele republike Srbije", kazao je Milutin Mrkonjić, počasni predsednik SPS.

Zato što je "Milošević heroj", jednostavno objašnjava Mrkonjić dok nabraja njegove uspehe: pobeda nad Haškim sudom, Dejtonski sporazum i stvaranje Republike Srpske, te rezolucija 1244 kojom je Milošević, uvereni su socijalisti, stvorio uslove da se i ova vlast bori za očuvanje Kosova.

"Ta herojska borba - to motiviše ljude! Pa ja vam moram reći, sad kad smo ovih godinu, dve dana razgovarali oko tih ideja, uglavnom su to bili mladi ljudi koji u njemu vide heroja, a koji 90-ih nisu ni bili rođeni, dodaje Mrkonjić.

"Evo pa, tukli su se na biračkim mestima da glasaju za SPS i za Mrkonjića, videli smo sad, bilo je ranjenih i mrtvih na ovim lokalnim izborima", dodaje Čedomir Antić, istoričar.

Istoričar Čedomir Antić tvrdi da je podizanje spomenika Miloševiću pokušaj da se podigne rejting socijalista, jer njihovo biračko telo, tvrdi, nestaje.

"Ja verujem da ne možemo naći nijedan Miloševićev uspeh tokom 90-ih godina. Ostavio je Kosovo kao otvoreni problem i to nam se posle vratilo u ratu i u stvari bio je stručnjak da zakamuflira i zamaskira poraz. On je u stvari simbol propasti jedne čitave generacije - naše", kaže Antić.

Socijalisti, pak, tvrde da Miloševića, 12 godina posle njegove smrti, svetska literatura pamti potpuno drugačije.

"U 85 odsto je ocenjen kao pozitivna politička ličnost u Evopi s kraja 20. veka. To je danas mišljenje Evrope i sveta", rekao je Mrkonjić.

"Jedino ako jelovnike u skupim restoranima računa kao knjige", odgovara Antić.

U anketi N1 građani, na pitanje šta kažu na to što SPS predlaže da se podigne spomenik Miloševiću, kažu:

"Ma ne kažem ništa. Toliko imamo problema da mi je već dovde spomenika i koječega."

"Nisam za to jer mi je oterao sina u Vukovar, pa posle na Kosovo, zašto da mu dignu spomenik? To je on uradio nisam ja."

"Ja sam za to da se podigne jer sam bio njegov čovek svojevremeno, pukovnik sam bio, ja sam za to!"

"Neki ljudi kažu da je to dobro da bismo svetu pokazali koliko smo još uvek zaostali, ja volim da verujem da nismo zaostali, ali mi se ionako ništa ne pitamo."

Pita se gradska komisija za spomenike i nazive ulica i trgova, ali važnije od njihovog mišljenja socijalistima je mišljenje predsednika države. Zato su Vučiću poslali pismo, uvereni da neće biti protiv.

"Ne. Iz mog iskustva znam da sigurno neće biti protiv", zaključio je Mrkonjić.